A BIZOTTSÁG (EU) 2022/2388 RENDELETE

(2022. december 7.)

az 1881/2006/EK rendeletnek az egyes élelmiszerekben előforduló perfluoralkil anyagok felső határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,

mivel:

(1) Az 1881/2006/EK bizottsági rendelet (2) felső határértékeket határoz meg az élelmiszerekben előforduló egyes szennyező anyagokra.

(2) A perfluoroktán-szulfonsav (PFOS), a perfluoroktánsav (PFOA), a perfluornonánsav (PFNA) és a perfluorhexán-szulfonsav (PFHxS) olyan perfluoralkil anyagok (PFAS), amelyeket számos kereskedelmi és ipari alkalmazásban használnak, illetve használtak. Széles körű használatuk, valamint a környezetben való tartós megmaradásuk kiterjedt környezetszennyezéshez vezetett. Az élelmiszerek ezen anyagokkal való szennyeződése főként a vízi és szárazföldi élelmiszerláncokban való biológiai felhalmozódás eredménye, és a perfluoralkil anyagoknak való kitettség elsősorban táplálkozási eredetű. Ugyanakkor valószínűleg a perfluoralkil anyagokat tartalmazó, élelmiszerekkel érintkezésbe kerülő anyagok használata is hozzájárul a perfluoralkil anyagoknak való emberi kitettséghez.

(3) 2020. július 9-én az Európai Élelmiszerbiztonsági Hatóság (a továbbiakban: Hatóság) szakvéleményt (3) fogadott el a perfluoralkil anyagok élelmiszerekben való előfordulásával kapcsolatos, emberi egészséget érintő kockázatokról. A Hatóság arra a következtetésre jutott, hogy a PFOS, a PFOA, a PFNA és a PFHxS hatással lehet a fejlődésre, és kedvezőtlenül hathat a szérumkoleszterin-szintre, a májra és az immunrendszerre, valamint a születési súlyra. Az immunrendszerre gyakorolt hatásokat látta a legkritikusabbnak, és egy heti 4,4 ng/testtömegkilogramm csoportos megengedhető heti bevitelt (TWI) állapított meg a PFOS, PFOA, PFNA és PFHxS összegére, amely kellő védelmet jelent az említett anyagoknak tulajdonítható egyéb hatásokkal szemben is. Megállapította, hogy az európai népesség egy részének ezen anyagoknak való kitettsége meghaladja a megengedhető heti bevitelt, ami aggodalomra ad okot.

(4) Ezért az emberi egészség magas szintű védelmének biztosítása érdekében felső határértéket kell megállapítani ezen anyagok élelmiszerekben való előfordulására.

(5) Észszerű határidőt kell biztosítani ahhoz, hogy az élelmiszer-vállalkozók alkalmazkodni tudjanak az e rendeletben meghatározott felső határértékekhez.

(6) Figyelembe véve, hogy egyes, e rendelet hatálya alá tartozó élelmiszerek hosszú eltarthatósági idejű termékek, lehetővé kell tenni, hogy az e rendelet alkalmazásának kezdőnapja előtt jogszerűen forgalomba hozott élelmiszerek továbbra is forgalomban maradjanak.

(7) Az 1881/2006/EK rendeletet ezért ennek megfelelően módosítani kell.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 1881/2006/EK rendelet melléklete e rendelet mellékletének megfelelően módosul.

2. cikk A mellékletben felsorolt, 2023. január 1-je előtt jogszerűen forgalomba hozott élelmiszerek minőségmegőrzési vagy fogyaszthatósági idejük alatt forgalomban maradhatnak.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. december 7-én. a Bizottság részéről az elnök Ursula VON DER LEYEN

(1) HL L 37., 1993.2.13., 1. o.

(2) A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).

(3) Az EFSA élelmiszerláncba bekerülő szennyező anyagokkal foglalkozó tudományos testülete (CONTAM); Scientific opinion on the risk to human health related to the presence of perfluoroalkyl substances in food (Tudományos szakvélemény a perfluoralkil anyagok élelmiszerekben való jelenlétével kapcsolatos, emberi egészségre jelentett kockázatról). EFSA Journal 2020; 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.